google/wiki40b huggingface dataset:
סם בואי

תיכונים

בואי נולד וגדל בעיר לבנון שבפנסילבניה. בשנתו האחרונה ב"תיכון לבנון" הוביל את קבוצת הכדורסל שלה לגמר אליפות התיכונים של פנסילבניה, לאחר שהעמיד לאורך העונה ממוצעים של 28 נקודות ו-18 ריבאונדים למשחק. בסיום העונה זומן להשתתף במשחק מקדונלד'ס אול-אמריקן, ונבחר לשחקן התיכונים המצטיין בארצות הברית, כשהועדף על פני הסנטר המבטיח רלף סמפסון.

מכללות

בסיום לימודיו התיכוניים החליט ללמוד באוניברסיטת קנטקי, ובשנתו הראשונה הציג יכולת מבטיחה עם 12.9 נקודות ו-8.1 ריבאונדים בממוצע למשחק. בסוף אותה עונה נבחר להשתתף באולימפיאדת מוסקבה 1980 כחבר נבחרת ארצות הברית, אך לא זכה לייצג את ארצות הברית מכיוון שהחרימה את המשחקים (במחאה על פלישת ברית המועצות לאפגניסטן). בעונתו השנייה במכללה הפך לשחקן המוביל בקבוצתו, כשקלע 17.4 נקודות למשחק, אך לקראת סיום העונה סבל משבר מאמץ בשוקה השמאלית, ונאלץ להחמיץ את שתי העונות הבאות. בשל היעדרותו הארוכה הורשה לחזור לקבוצת הכדורסל בעונת 1983/1984, שהייתה החמישית שלו באוניברסיטת קנטקי. באותה עונה השתתף ב-34 משחקים, קלע 10.5 נקודות למשחק והוביל את קבוצתו לחצי גמר טורניר אליפות המכללות. במשחק חצי הגמר התמודדה קנטקי מול אוניברסיטת ג'ורג'טאון של פטריק יואינג, והפסידה לה בתוצאה 53-40.

קריירה מקצועית

לקראת דראפט ה-NBA‏ 1984 ניצחה יוסטון רוקטס את פורטלנד טרייל בלייזרס בהטלת מטבע שקבעה את זהות הבוחרת הראשונה בדראפט, ובחרה את השחקן הנחשק ביותר - הסנטר האקים אולאג'ואן. את הבחירה השנייה ניצלה פורטלנד כדי לבחור את בואי, ומיד אחריו לקחה שיקגו בולס את מייקל ג'ורדן, הנחשב לשחקן הכדורסל הטוב בכל הזמנים. בעת הדראפט נחשבה הבחירה בבואי כלגיטימית ואף מתבקשת, מאחר ששיחקו בפורטלנד קלייד דרקסלר הצעיר ושחקן האולסטאר ג'ים פקסון, שניהם בעמדת הקלע בה שיחק ג'ורדן. בדיעבד, לאור פציעותיו הרבות של בואי לאורך הקריירה והצלחתו המסחררת של ג'ורדן בשיקגו, נחשבת בחירתה של פורטלנד בבואי לאחת מבחירות הדראפט הגרועות אי פעם. בשנת 2005 דירגה רשת ESPN את 100 בחירות הדראפט הגרועות בתולדות הספורט האמריקאי, והבחירה בבואי "זכתה" במקום הראשון.
בעונת הרוקי שלו שיחק בואי ב-76 משחקים, השיג 10.0 נקודות ו-8.6 ריבאונדים בממוצע למשחק, ונבחר לחמישיית הרוקיז של העונה. לצד כוכבי הקבוצה דרקסלר, פקסון, קיקי ואנדוויי ומייקל תומפסון, עזר בואי לקבוצתו להעפיל לחצי גמר המערב בו הפסידו ללוס אנג'לס לייקרס בתוצאה 4-1. במהלך עונתו השנייה, לאחר 38 משחקים, שבר בשנית את השוקה השמאלית והושבת עד סיום אותה עונה. בעונה העוקבת חזר בואי לכשירות, אך במשחק החמישי של העונה שבר את השוקה הימנית והחמיץ את יתר 77 המשחקים של העונה. לקראת עונת 1987/1988, בה קיווה להישאר בריא, נפצע במהלך משחק אימון ואובחן עם שבר נוסף בשוקה הימנית שהשבית אותו לכל אותה עונת משחקים ול-62 המשחקים הראשונים של עונת 1988/1989. בסך הכול, השתתף בואי ב-63 משחקים בארבע עונותיו האחרונות בפורטלנד (מתוך 328 משחקים של קבוצתו), וקלע 10.5 נקודות למשחק.
לקראת עונת 1989/1990 נשלח בואי בטרייד לניו ג'רזי נטס, יחד עם בחירת דראפט (בה נבחר מוקי בליילוק), בתמורה לפאוור פורוורד באק ויליאמס. תקופתו עם הנטס הייתה הבריאה והמוצלחת ביותר בקריירה, כשלקח חלק ב-280 משחקים (מתוכם פתח ב-231) ב-4 עונותיו בקבוצה. בעונות אלו שיתף פעולה עם בליילוק, דריק קולמן ודראז'ן פטרוביץ', ורשם ממוצעים של 12.8 נקודות ו-8.2 ריבאונדים למשחק. בסיום עונת 1992/1993 הועבר בואי בטרייד ללוס אנג'לס לייקרס בתמורה לסנטר בנואה בנג'מין. בלוס אנג'לס חזרו הפציעות ברגליים להטריד אותו, והוא שותף ב-92 משחקים בשתי עונותיו בקבוצה. בסיום עונת 1994/1995 הודיע בואי על פרישה ממשחק, בגיל 34.
Gipsy Kings

היסטוריה

משפחת רייס הגיעו לצרפת בעקבות מלחמת האזרחים שנערכה בספרד בשנות ה-1930 והמשיכו את המסורת של מוזיקת הרומבה פלמנקו גם שם. היום ה- Gipsy Reyes נחשבת ללהקה המובילה בעולם בקצב הרומבה והפלמנקו. הלהקה מורכבת מהזמרים המקוריים אנטוניקו רייס וטאמבו רייס, ויחד איתם דור ההמשך שהתווסף ללהקה המיתולוגית. 
בני משפחת רייס הקימו בשנות השישים את להקת ה-Los Reyes, אך לפריצה הגדולה שלהם הם זכו רק בשנות השמונים כאשר בן דודם, גיטריסט העל מניטאס דה פלאטה (ידי הכסף), הזמין אותם בשנות השמונים להופיע ביום הולדתה של בריז'יט בארדו, שם ראה אותם מפיק גדול שהחליט להפוך את ההרכב לבינלאומי וכך שונה שם הלהקה משמו המקורי: Los Reyes ל-Gipsy-Kings.
בין הלהיטים המוכרים של הלהקה: "ג'ובי ג'ובה", "באמבולאו", "וולארה" (גרסת כיסוי לשיר של דומניקו מודוניו), "און אמור" והקאבר הנודע של הלהיט "Hotel California" של ה-Eagles.
ההופעה האחרונה של הלהקה בישראל נערכה ב-25 ביוני 2011 באמפי-פארק ברעננה.
חבר הלהקה לשעבר ואחד ממייסדיה הוא צ'יקו בושיקי, אחיו של אחמד בושיקי אשר נרצח במהלך פרשת לילהאמר.
הארי המזוהם: כוח המגנום

עלילה

הסרט מתחיל במשפט שנערך לאיש צווארון לבן שמואשם באישומים חמורים, אך לעומת זאת ולמרות מחאת הציבור הקוראים להאשמתו, יוצא בעונש פעוט. האיש מתכנן עם שותפיו ועוזריו את המשך סדר היום כאשר שוטר תנועה עוצר את הרכב בצד, השוטר, שהקהל הצופה לא מתוודע לזהותו, יורה בכל יושבי הרכב ובורח על אופנועו. זוהי תחילתה של שרשרת רציחות של פושעים על ידי אותו שוטר לכאורה במטרה לקחת את החוק לידיים. הארי מקבל שותף חדש  ממוצא אפרו-אמריקאי. במהלך הסרט הארי מתיידד עם שותפו, פוגש בחבורת שוטרים צעירים שהצטרפו למשטרה לא מזמן ומתאמנים במטווח המשטרתי שהארי נוהג לפקוד כדי להתאמן על כישורי הירי המצוינים שלו. כמו כן הוא מדבר עם שכנתו מהבניין שבו הוא גר שמהר מאוד הופכת לבת זוגו. שרשרת הרציחות ממשיכה, והשוטר כמעט שנתפס על ידי חוליית משקיפים משטרתית אך מצליח להטעות בהם, כל זאת לאחר שהוא יורה בשוטר, חבר של הארי שבעצמו רצה שהמשטרה תוכל לטפל בפושעים באלימות ממש כשם שהפושעים לא מפחדים להשתמש באלימות כנגד המשטרה [הארי חשד בו בהתחלה]. הארי שומע את שם השוטר שהטעה את החוליה המשקיפה וטען "שהגיע לשם ראשון" ועולה בו חשד . במהלך תחרות המטווח השנתית שהמשטרה עורכת, הארי, האלוף הבלתי מעורער, מקבל אתגר בדמות אותו שוטר, שמצליח להשיג תוצאה כמוהו. הם עורכים תחרות מכריעה שבה הארי מפסיד לאחר שהוא יורה בבובת קרטון של שוטר. 
בעקבות כל השתלשלות המקרים, הארי מתחיל להבין מה מתרחש ומי עומד מאחורי הרציחות. את מפקד המשטרה דבריו של הארי לא מעניינים והוא שולח אותו לעקוב אחרי פושע שרצח מספר אנשים, זאת למרות מחאתו של הארי טוען כי אין קשר בין הרציחות לאדם זה. למרות זאת, הוא מבקש שישלח איתו גם את השוטרים החדשים בטענה שהם היורים הטובים ביותר במחוז. במקום בו אמור להיערך המעצר מתפתח קרב יריות שבו אחד מהארבעה החדשים נהרג בקרב היריות שבסופו נהרג החשוד וכל שותפיו. המפקד נוזף בהארי אך הוא נשאר במשטרה. הארי נוסע לביתו ובדרך פוגש את בת זוגו וקובע איתה שתבוא לביתו. בחניה פוגש הארי בשלושת השוטרים החדשים שנשארו, שמודים בפניו על כך שהם אלו שאחראים לשרשרת הרציחות ומזהירים אותו שלא יעשה כלום או שאחרת יטפלו בו גם. הם עוזבים את החניה והארי עולה לדירתו, אך בסופו של דבר נופל לו האסימון ובשנייה האחרונה הוא מציל את בת זוגו ממוות בטוח, לאחר שהבין כי בתיבת הדואר שלו טמונה פצצה שתופעל בשנייה שתפתח. הוא מנטרל את הפצצה ומנסה להזהיר את שותפו מכך, אך ללא הצלחה והשותף מת. הארי מתקשר למפקד המשטרה ומודיע לו על הפצצה. המפקד בא ואחרי שהוא רואה את הפצצה הוא נוסע עם הארי. במהלך הנסיעה המפקד מאיים על הארי באקדחו ומנטרל אותו, תוך כדי שהוא מספר לו שהוא עומד מאחורי שרשרת הרציחות והוא החליט ביחד עם חבורת השוטרים לקחת את החוק לידיים, ומכיוון שהארי מפריע להם הם ייפטרו ממנו. אחד השוטרים עוקב אחרי המכונית של הארי, ומתחיל מרדף שבמהלכו הארי זורק את המפקד מהמכונית לאחר מאבק. המרדף ממשיך והארי מצליח להערים על השוטר ודורס אותו. אחריו באים 2 השוטרים הנותרים והארי בורח לסיפון אונייה בנמל, שם הוא אורב ל2 השוטרים ומצליח להרוג אחד ולברוח החוצה, תוך כדי שהוא מערים על השוטר השני וגורם לו לטבוע בים. המפקד של הארי חוזר ומאיים עליו שוב, לוקח את מכוניתו ואומר לו שאף אחד לא יאמין לו ושהוא הולך להאשים אותו ברציחות. הארי הספיק לגרום לפצצה לפעול שוב, ושהמפקד נוסע הוא לא מבחין בכך ובעצם מפוצץ את המכונית. הארי עוזב את הנמל ובכך הסרט נגמר.
לילה בכיף

מחלוקות

זמן קצר לאחר עליית התוכנית לשידור, פורסם כי המתורגמנית לשפת הסימנים של ערוץ 2 סירבה לתרגם את פרקי התוכנית, בטענה שהתכנים בה בוטים מדי, הבדיחות רדודות ולחלקן אף אין מקבילות בשפת הסימנים.
לקראת סוף העונה הראשונה, פנו נציגות של ארגוני נשים פמיניסטיות אל המועצה לשידורי כבלים ולוויין בדרישה להוריד את התוכנית, שלדעתן מתייחסת אל נשים "כאל מושא ביזוי, השפלה והצחקה". המועצה דחתה את העתירה אך קבעה ששידוריה החוזרים ושידורי ה-VOD של התוכנית לא ישודרו לפני 22:00.
קו מטרופוליטן

היסטוריה

תכנונים לבניית קו המטרופוליטן החלו בשנת 1853 עם ההתאגדות של רכבת המטרופוליטן הצפונית (שמה המקורי של רכבת המטרופוליטן), אשר הייתה רשאית להקים קו מגרייט ווסטרן ריילוואי בתחנת הרכבת התחתית פדינגטון לתחנת הרכבת התחתית פרינגדון, עם חיבור לגרייט נורת'רן ריילוואי בקינגס קרוס. העבודה על הרכבת החלה בפברואר 1860 בשיטת הבנייה "חפור וכסה". שיטה זו גרמה להפרעה חמורה בתנועה של צפון לונדון; במהלך העבודה נהר הפליט פרץ את הביוב בתוך החפירות וגרם להצפות מרובות בחלק הבנוי של המנהרה.
המסלול הראשון נפתח מפדינגטון לרחוב פרינגדון בינואר 1863. מאוחר יותר באותה השנה, הוצע כי על כל קווי הרכבת התחתית להיות מקושרות בידי מערכת תחתית. הפרלמנט המליץ כי הדרך הטובה ביותר לעשות את זה היא לעצב "מעגל פנימי", חלק שיהיה קיים ברכבת המטרופוליטן. חלק חדש מהרכבת נבנה בידי חברה אחרת (Metropolitan District Railway) תוך שימוש במטרופוליטן שיבנה את קווי החיבור.
בין פתיחת הקו ועד לשנות ה-30 של המאה ה-20 הרכבת הורחבה עד שאורך המסילה עלה על 145 קילומטרים שרובו חושמל בהדרגה מ-1905. בשנת 1933 רכבת המטרופוליטן הולאמה בידי חברת London Passenger Transport Board והפכה באופן רשמי לקו במערכת של הרכבת התחתית של לונדון.

דפוס השירות הנוכחי

קו המטרופוליטן שונה מן הקווים האחרים של הרכבת התחתית של לונדון כיום — הוא פועל בשירות אקספרס מהיר, בדומה לקו פיקדילי אך בשעות השיא של הרכבת המהירות משתנה.
המטרופוליטן הוא הקו היחיד שאינו חולק אף נקודת מפגש עם קו הדיסטריקט. זאת מפני שחלק מתחנותיו המקוריות סופחו לתחנות קו סירקל וקו האמרסמית' וסיטי.
שרה אראני

ביוגרפיה

בגיל 12 נסעה אראני לפלורידה, ארצות הברית ללמוד ולהתאמן באקדמיית הטניס של ניק בולטיירי. בגיל 16 עברה להתאמן בוולנסיה, ספרד בהדרכתם של פאבלו לוזנו ודוד אנדרס.
ב-13 ביולי 2008 זכתה אראני בתואר הראשון שלה במסגרת הסבב העולמי לנשים (WTA), בטורניר פלרמו, איטליה לאחר ניצחון בשלב הגמר על מריה קוריצ'בה מאוקראינה 6–2, 6–3.

2012

בשנת 2012 זכתה אראני בשלושה תארים ובפרסים בסכום של יותר מ-1.8 מיליון דולר. 
בתחילת השנה היא הגיעה לראשונה בקריירה שלה לשלב רבע גמר בטורניר גראנד סלאם, באליפות אוסטרליה הפתוחה ודורגה במקום 33 בעולם דירוג השיא שלה. היא הגיעה למשחק הגמר בטורניר זה בטורניר לנשים ביחד עם רוברטה וינצ'י שבו הפסידו לסבטלנה קוזנצובה ולורה זבונרבה מרוסיה 7–5, 4–6, 3–6.
אל אליפות צרפת הפתוחה שנערכה ביוני אותה שנה הגיעה אראני במקום 21 בעולם. בטורניר עצמו היא הגיעה לשלב הגמר לאחר ניצחונות על קייסי דלאקווה מאוסטרליה 6-4, 2-6, 2-6, מלני אודין מארצות הברית 2-6, 3-6, אנה איבנוביץ' מסרביה (14 בעולם) 6-1, 5-7, 3-6, סבטלנה קוזנצובה (28 בעולם) 0-6, 5-7, אנגליקה קרבר מגרמניה (10 בעולם) 6–3, 7–6 השחקנית הראשונה מהטופ 10 שאותה ניצחה ואת סמנתה סטוסור מאוסטרליה (6 בעולם) 7–5, 1–6, 6–3. בשלב הגמר היא הפסידה למריה שראפובה (2 בעולם) 3-6, 2-6. נוסף לכך, היא זכתה בתואר לזוגות נשים ביחד עם רוברטה וינצ'י לאחר ניצחון בשלב הגמר על מריה קירילנקו ונדיה פטרובה 4–6, 6–4, 6–2.

2013

בעונה זו הרוויחה אראני 3,073,992 דולר, רק מפרסים על תחרויות בהן השתתפה.

2015

אל טורניר ווימבלדון שנערך ביולי אותה שנה הגיעה אראני במקום 19 בעולם. בסיבוב הראשון גברה אראני על פרנצ'סקה סקיאבונה מאיטליה המדורגת במקום 80 בעולם בתוצאה 6:2 5:7 6:1. בסיבוב השני של הטורניר הודחה אראני על ידי אלכסנדרה קרוניק מסרביה המדורגת 82 בעולם לאחר שהפסידה 6:3 7:(2)6 6:2.
גמרא סדורה

גמרא סדורה היא הוצאת ספרים שמוציאה מהדורה של הגמרא בעריכה מבארת, מנוקדת, מפוסקת ומחולקת לפסקאות, על מנת להקל על ההבנה והשינון.
הפרויקט נוסד בשנת תשנ"א- 1991 על ידי הרב דניאל ברק ווינט, מורה ומחנך, בוגר ישיבת מרכז הרב. משתמשים במהדורה תלמידים בעשרות מוסדות: ישיבות תיכוניות, אולפנות, תיכונים, חטיבות ביניים, בתי ספר יסודיים ובפורטל הדף היומי. נכון לשנת 2012 השתתפו במיזם כ-1300 תלמידים. בשנת 2017 לומדים במהדורה כ-8000 תלמידים, ברובם בחינוך ממלכתי דתי ומיעוטם בחינוך העצמאי בעזרה לתלמידים בעלי קשיים.

רקע

מטרת המיזם היא לשפר את לימוד הגמרא וליצור הבנה משמעותית יותר בסוגיה הנלמדת. מטרת המיזם לפתור בעיות בלימוד הגמרא כגון : שפה זרה, חוסר בסימני פיסוק וניקוד, מהלכים ארוכים וסבוכים, קושי בהבחנה בין סוגיות ובין מקורות. בעוד עם כל קושי בפני עצמו ניתן להתמודד, הרי שכל הקשיים יחד מייאשים פעמים רבות את הלומד.
כבר לפני יותר ממאה שנה כתב על בעיה זו הרב אברהם יצחק הכהן קוק "הגורם היותר גדול להכבדת ההבנה של התלמוד, הוא היותו מסור לנו כמו שהוא, בלי סימני הפסק ויתר הסימנים המטעימים ומקילים את ההבנה. הרבה חלמנו שיבוא זמן וימנה החסרון הזה. ואור חדש יאיר על שמי התלמוד". הרב חיים דרוקמן כתב ברוח דברים אלו של הרב קוק. המיזם שואף לפיתוח עצמאות בלימוד, השקעה בתוכן ובמשמעות, ראיית הסוגיה במבט כולל, מודעות לדמויות התנאים והאמוראים, כלים לבניית הזיכרון, הספק גדול יותר בלימוד הגמרא וכן יצירת גמרא "ידידותית" ללומד, לימוד נוסח הגמרא עצמה, ולא פרשנות מתווכת. בשנת תש"ע יצא העותק המודפס הראשון על מסכת שלמה, מסכת ברכות.

צורת הדף

מטרת הוצאת הגמרא בנוסחה זו היא לשם נתינת כלים ללומד, שאמורים להביאו להבנה בהירה, מהירה ויסודית יותר של הסוגיה. בלי לוותר על עמל הלימוד, אך לתעל את העמל להבנה ולמשמעות. כחלק מדרכים לתעל את הלימוד הגמרא מחולקת לסוגיות ובתוך כל סוגיה ישנה חלוקה לפסקאות . כמו כן הגמרא מנוקדת, ומפוסקת ושמות הדוברים מודגשים. בנוסף גופנים שונים מבהירים את מקורות הגמרא: מתי מצוטט פסוק, ומתי מקור תנאי (משניות, ברייתות, תוספתות).

מסכתות

"גמרא סדורה" קיימת על המסכתות: סוכה, קידושין, מכות, תענית, מגילה וברכות, וכן על
פרקים וחלקי מסכתות: בבא קמא, בבא מציעא, בבא בתרא, סנהדרין, פסחים, הוריות ועוד.

צוות "גמרא סדורה"

מלבד הרב ווינט, שותפים בפרויקט צוות של אברכים ורבנים, בהדרכתם ובייעוצם של רבנים ומחנכים ובעיקר הרב דוד פוקס והרב שמואל אריאל.
בהכנת המהדורה משתתפים נקדנים ולשונאים מקצועיים, ועבודתם עוברת הגהה של ד"ר יחיאל קארה.
אברהם שטינברג

ביוגרפיה

שטינברג נולד במחנה עקורים בגרמניה לרב משה הלוי שטיינברג, רבהּ של פרמישלני בגליציה, נין הרב אברהם מנחם הלוי שטיינברג. בילדותו עלו הוריו לישראל והגיעו להתגורר בקריית ים, שבה התמנה אביו כרב העיר. למד בבית הספר הממלכתי דתי "סיני" בעיר, בבית הספר התורני "יבנה" בחיפה ובישיבת "מרכז הרב". את השכלתו הרפואית רכש בבית הספר לרפואה של האוניברסיטה העברית בירושלים.
בשנים 1969–1982 שימש מנהל מכון שלזינגר לחקר הרפואה על פי התורה, הפועל ליד מרכז רפואי שערי צדק. בשנים 1976–1982 התמחה ברפואת ילדים בשערי צדק ובנוירולוגיה של ילדים בבתי החולים מונטיפיורי ואיינשטיין בניו יורק. בשנים 1985–1996 עמד בראש התוכנית לאתיקה רפואית של בית הספר לרפואה באוניברסיטה העברית, וכן היה מזכיר וגזבר החוג הישראלי לנוירולוגיה של הילד.
בשנים 1999–2002 שימש כיו"ר הוועדה לאתיקה ולבקרה של האיגוד הישראלי לנוירולוגיה של הילד, ובשנת 2002 מנהל המכון להתפתחות הילד בקופת חולים "מכבי" בירושלים. בשנת 2003 מונה למנהל היחידה לאתיקה רפואית במסגרת המרכז הרפואי שערי צדק. פרופסור שטינברג עמד בראשותן של מספר ועדות ציבוריות כשאחת הבולטות בהן היא הוועדה הציבורית הרב-תחומית לענייני החולה הנוטה למות. חוק החולה הנוטה למות אושר בכנסת בשנת 2005 ומטרתו הסדרת זכויותיו של החולה הנוטה למות בישראל, כולל הזכות לדרוש טיפול רפואי, להימנע מקבלת טיפול רפואי ולהפסיק מתן טיפול רפואי אשר החל. כיום הוא יו"ר הוועדה הארצית לענייני החולה הנוטה למות מטעם החוק הנ"ל. כמו כן הוא הועמד בראש הוועדה להשתלות מתורמים חיים במרכז הלאומי להשתלות איברים. משנת 2012 הוא יו"ר-משותף של המועצה הלאומית לביואתיקה. משמש גם כמומחה רפואי מטעם מערכת בתי המשפט בישראל בתחום הנוירולוגיה.
החל משלהי שנת 2006 הוא מכהן כמנכ"ל "יד הרב הרצוג" והאנציקלופדיה התלמודית, ומשנת 2013 הוא עורך ראשי של המיקרופדיה התלמודית.

ספריו ומאמריו

הרב פרופסור שטינברג כתב מאות מאמרים תורניים ורפואיים וחיבר את סדרת אנציקלופדיה הלכתית רפואית, שבעה כרכים, חיבור מונומנטלי שזיכה אותו בפרס ישראל ובמספר פרסים נוספים. עד שנת 2014 כתב (או ערך) 40 ספרים ב-59 כרכים, כ-280 מאמרים שהופיעו בכתבי-עת הלכתיים ומדעיים, ומעל 4,000 חוות דעת לבתי משפט בנושאים הנוגעים לנוירולוגיה של הילד.
שטינברג ייסד את "כתב העת אסיא - מאמרים, תמציות וסקירות בענייני רפואה והלכה" שיוצא לאור על ידי "מכון שלזינגר לחקר הרפואה על פי התורה" שליד בית החולים שערי צדק בירושלים, וערך אותו מ-1970 עד 1982.
לאחר-מכן הוציא את "ספר אסיא", שמהווה לקט מאמרים מתוך כתב-העת אסיא שיצאו בצורת חוברות. הפרופסור שטינברג ערך את ארבעת הספרים הראשונים בסדרה. שני הכרכים הראשונים בהוצאת ראובן מס, ושאר כרכי הסדרה בהפקת מכון שלזינגר.
שטינברג נחשב לאחד ממקורביו של הרב שלמה זלמן אוירבך, עמו נשא ונתן בסוגיות הלכתיות-רפואיות רבות והוא מצטט אותו רבות בספריו ובמאמריו.
בשנת תשס"ז במלאת לו שישים, יצא לאור ספר הכבוד "ברכה לאברהם", אסופת מאמרים הלכתיים ורפואיים מאת מומחי הרפואה, רבנים ורופאים, ובנוסף פרק נכבד מתורת אבותיו שנמנו על גדולי ישראל בפולין וגליציה במשך כ-150 שנה, שקובצו לכבודו של הפרופסור שטינברג על ידי בני משפחתו וידידיו ונערך על ידי בנו, הרב יצחק שטינברג.
בשנת תשע"ח הוציא לאור סדרת ספרים בשם "הרפואה כהלכה". הספרים כוללים את כל הלכות החולה, הרופא והרפואה בשלבים השונים של חיי האדם, הסדרה כוללת ששה כרכים.

משפחתו

נשוי ללין-חנה, אב לשלושה וסב ל-13 נכדים ונכדות.
ראש מטה חיל האוויר של ארצות הברית

מחלקת חיל האוויר

תחת סמכותו, הכוונתו ושליטתו של מזכיר חיל האוויר, ראש מטה חיל האוויר מנהל את מטה האוויר (אחת מ-2 מחלקות במחלקת חיל האוויר), משמש כזרוע הביצועית של המזכיר ביישום תוכניות אופרטיביות, מפקח על תרגילים  ועל פעילות הכוחות כפי שהוגדרו על ידי המזכיר. ראש המטה יכול לבצע משימות נוספות המוקצות על ידי הנשיא, מזכיר ההגנה או מזכיר חיל האוויר.

חבר במטות המשולבים

ראש מטה חיל האוויר הוא חבר במטות המשולבים. כמו שאר חברי המטות המשולבים הוא בעל סמכות אדמיניסטרטיבית בלבד ואין לו סמכות פיקודית על כוחות חיל האוויר של ארצות הברית.

מינוי ראש מטה חיל האוויר

המועמד שנבחר לתפקיד על ידי הנשיא חייב לעבור אישור של סנאט. באופן קבע הקצין יהיה בדרגת גנרל 4 כוכבים.
נבחרת רוסיה בבנדי

היסטוריה

הנבחרת הוקמה הנבחרת האימפריה הרוסית בשנת 1907. לאחר הקמת ברית המועצות הייתה לנבחרת רוסיה הסובייטית ועד 1991 הייתה כחלק מנבחרת ברית המועצות, אף שבאופן רשמי הנבחרת ייצגה את רוסיה הסובייטית. 
רוסיה הייתה לחברה בפדרציה הבינלאומית לבנדי בעקבות פירוקה של ברית המועצות בשנת 1991.
הנרייטה מאי

הנרייטה מאי (בגרמנית: Henriette May;‏ 25 במרץ 1862–1928), פמיניסטית ופעילה חברתית יהודיה גרמנית, בתחום זכויות הנשים היהודיות בברלין.

קורות חיים

מאי נולדה בברלין שבגרמניה. היא למדה בבית הספר המלכותי על שם אוגוסטה (בגרמנית: Königliche Augustaschule), ובהמשך בסמינר למורות, ועבדה כמורה בברלין ובלונדון.
בשנת 1907, כאשר הוקמה ליגת הנשים היהודיות (בגרמנית: Jüdischer Frauenbund), הפכה מאי לחברת ועד ועורכת בליגה. פועלה החברתי התמקד בהגנה על נשים וילדים, לחימה נגד סחר בנשים והקמת בתי יתומים לילדים שהתייתמו בפוגרומים. בנוסף, הקימה קרן שתאפשר לנשים מעוטות יכולת לצאת לחופשה. לאחר פטירתה נקראה הקרן על שמה. 
בהמשך לפועלה למען נשים עובדות, הקימה מאי בית אבות למורות יהודיות חסרות אמצעים בברלין.
בנוסף לפועלה בליגת הנשים היהודיות, מאי הייתה חברה בארגוני צדקה רבים: חברת ועד בעמותת מקלטים לחסרי בית בברלין, חברת תת-ועדה תפעולית בעמותת סיוע לגרמנים יהודים, יו"ר ארגון תמיכה בנשים יהודיות ושותפה מייסדת בקרן צדקה למען ילדים יהודים.
מאי ייסדה והייתה חברת הוועד של האגודה המרכזית של אזרחים גרמנים בני הדת היהודית (Central Verein Deutscher Staatsbürger Jüdischen Glaubens). היא הייתה האישה הראשונה שכיהנה בוועד ובשנת 1918 הפכה לחברת כבוד.
לאחר מותה בשנת 1929 הוצא לאור ספר לזכרה על ידי משפחתה וליגת הנשים היהודיות. בשנת 2006 פרסמה בריטה קונץ (Britta Konz) ביוגרפיה על דמותה, תחת הכותרת "רק בגרימת אושר לאחרים ניתן להיות מאושרים", משפט אותו נהגה לומר.
דייוויד קיז

ביוגרפיה

קיז נולד בלוס אנג'לס, קליפורניה. הוא סיים בהצטיינות תואר ראשון בלימודי המזרח התיכון באוניברסיטת UCLA ותואר שני בלימודי דיפלומטיה באוניברסיטת תל אביב. ב-2006 התגורר בקהיר ועסק בלימוד ערבית, ולאחר מכן עלה לישראל יחד עם משפחתו. כיום מתגורר בניו יורק.

הקמת האתר CyberDissidents.org

בשנת 2009 היה קיז היועץ לעניינים בינלאומיים של אסיר ציון לשעבר ופעיל זכויות האדם נתן שרנסקי. במהלך תקופה זו היה שותף להקמת האתר CyberDissidents.org, שנועד להעצים את קולם של מתנגדי המשטר במזרח התיכון. ליוזמה זו הצטרפו שרנסקי עצמו ועשרות פעילי זכויות אדם מירדן, סודאן, מצרים, איראן ועוד. במהלך השנתיים שקדמו לאירועי האביב הערבי, אתר זה יצר רשת של פעילים ומתנגדי משטר מכל רחבי המזרח התיכון.

עיסוק באיראן ושחרור אסירים פוליטיים

באוקטובר 2013 קיז התעמת בפומבי עם שר החוץ של איראן מוחמד ג'וואד זריף בעת ביקורו בניו יורק במהלך אירועי פתיחת העצרת הכללית של האו"ם לשנת 2013–2014. במפגש ציבורי שנערך עם שר החוץ זריף, שאל אותו קיז על האירוניה בדבר שימושו הנרחב של השר ברשתות חברתיות כגון פייסבוק או טוויטר בזמן שהממשלה האיראנית חסמה את הגישה לאתרים אלה מאזרחי איראן. בתגובה לכך ענה השר זריף כי "אלה החיים." לאחר מכן שאל קיז את השר זריף מתי ישוחרר האסיר הפוליטי הידוע מג'יד טבאקולי. בתגובה לכך ענה השר: 'איני מכיר אותו.' בעקבות האירוע, פרסם קיז כתבה על הנושא, אותה הציג מאוחר יותר לשגריר איראן לאו"ם, מוחמד חזאי, אשר הכחיש גם הוא כי הוא מכיר את סיפורו של טבאקולי. בעקבות הפרסומים, דפי הפייסבוק של שני הבכירים הוצפו בהודעות ופניות המוכיחות כי בהזדמנויות שונות בעבר התבטאו השניים בנושא טבאקולי.
כמה שבועות לאחר סדרת אירועים אלה, שוחרר טבאקולי מכלאו באיראן. רשת CBS אישרה כי "טבאקולי היה אדם חופשי - הודות לפעילות פעיל זכויות אדם אמריקאי שהצית את הקמפיין לשחרורו אחרי שהתעמת עם שר החוץ של איראן בניו יורק."

דובר ראש ממשלת ישראל לתקשורת הזרה

במרץ 2016 מונה קיז לתפקיד דובר ראש ממשלת ישראל לתקשורת הזרה. העיתונאי הישראלי עמית סגל כתב עליו בשנת 2016: "קיז אחראי לאחד ההישגים הכי גדולים בהיסטוריה של הניו מדיה, בטח של ראש ממשלה בישראל אבל גם מנהיגים בעולם. סרטון תנחומים של נתניהו לטבח באורלנדו, בקהילה הגאה, שזכה ל-24 מיליון צפיות, זה מספרים פסיכיים."

האשמה בהטרדה מינית

ב-4 באפריל 2016, עם מינויו לדובר ראש ממשלת ישראל לתקשורת הזרה, טענה צעירה אמריקאית כי קיז תקף אותה מינית. קיז הכחיש את הטענה, וטען שהמעשים היו בהסכמתה. בספטמבר 2018 פרסמה ג'וליה סאלזאר, מתמודדת לסנאט של מדינת ניו-יורק, כי הותקפה מינית על ידי קיז. מאז עלו תלונות מצדן של נשים נוספות, ובעקבות זאת קיז יצא לחופשה מתפקידו כדובר ראש ממשלת ישראל לתקשורת הזרה. אגף המשמעת בנציבות שירות המדינה הודיע בנובמבר 2018 כי אין בסמכותו לחקור את האירועים, שכן חלקם התרחשו טרם כניסתו לתפקיד, ואחרים התרחשו מחוץ למסגרת העבודה.
מחשב כף יד

מחשב כף יד (באנגלית: Personal digital assistant, ובראשי תיבות: PDA; בתרגום חופשי: עזר דיגיטלי אישי) הוא מחשב בעל מסך מגע בגודל קטן של כף יד. בתחילה נועדו מחשבי כף היד לשמש מעין יומן וספר טלפונים ובהמשך הורחב השימוש לפעולות רבות נוספות. כיום מחשבי כף יד מוחלפים
בסמארטפונים שכוללים את כל התכונות
שלהם והם למעשה מחשבי כף יד מודרניים אך בדרך כלל ללא מקלדת פיזית ובעלי מערכת הפעלה חדשה יותר- אנדרואיד או windows phone .
מחשב כף יד טיפוסי כולל יכולות זיהוי כתב יד בסיסיות, שעון, יומן, לוח שנה, ספר טלפונים, רשימת מטלות, מעבד תמלילים בסיסי, מחשבון, אלבום תמונות ויכולת סינכרון בין המכשיר למחשב אישי. הסינכרון עם המחשב האישי מתבצע באמצעות כבל USB, או באמצעות התקני תקשורת אלחוטית (תת-אדום, Bluetooth או Wi-Fi). טלפונים חכמים ("סמארטפונים") כוללים תכונות ממחשבי כף יד ותקשורת סלולרית, הכוללת שיחות וגלישה באינטרנט.

היסטוריה

חברת הטכנולוגיה האנגלית Psion הגדירה את סגנון ה-PDA עם ההשקה הארגונית הראשונה ב-1984. ה-Psion1 היה צר יותר מקופסת סיגריות, ארוך ועבה יותר, מידותיו היו 142×78×29.3 מילימטר ומשקלו 225 גרם. הוא היה מבוסס על טכנולוגיית 8 ביט והגיע עם יחידת אכסון שמכילה עד 10 KB ושני כרטיסי הרחבה.
המושג "מחשב כף יד" הוטבע ב-7 בינואר 1992 על ידי ג'ון סקאלי בתערוכת אלקטרוניקה לצרכנים בלאס וגאס, כאשר הציג שם לראשונה את "ניוטון" - מחשב כף היד של חברת אפל. השינוי המהותי התרחש בשנת 1995, כאשר נקנתה פאלם על ידי US Robotics. כשנה לאחר מכן הוצעו לשוק מוצרי ה-Pilot, שתפעולם נעשה באמצעות ממשק עט ומסכים רגישים למגע, תוך כדי שימוש במערכת זיהוי כתב יד "גרפיטי" של החברה. תביעה של חברת Pilot גרמה לשינוי שמו של הדגם ל-Palm.
בעבר מרבית מחשבי כף היד היו מבוססים מעבדים של מוטורולה. כאשר עברה חברת פאלם לעבוד עם מעבדי אינטל, היא סימנה למעשה את סיום העבודה עם מעבדים של מוטורולה.
באפריל 2010 HP רכשה את חברת מחשבי כף היד פאלם (בסכום של 1.2 מיליארד דולר), כדי להיכנס לשוק הטלפונים החכמים.

סקירה כללית

רוב מחשבי כף יד היו מבוססים על מעבד Xscale של חברת אינטל, עליהם רצו מערכות הפעלה שונות, כשלכל אחת מהן היו יכולות דומות אך הן פונות לשימושים שונים: חלקן לכיוון הסלולר, ואילו אחרות לשוק העסקי והביתי.
על פי מחקר גרטנר מקיף שסקר את שוק מחשבי כף יד, עולה כי השוק התכווץ ב־5% ברבעון 2004 לעומת הרבעון הקודם של שנת 2004, מאחר ששוק מחשבי כף יד התחרה מול שוק הטלפונים החכמים. מחקרים נוספים המראים ירידה בשוק מחשבי הכף יד משקפים למעשה מגמה, בה בסופו של דבר יתחלק השוק בין מחשבי כף יד ללא יכולת סלולרית, מחשבי כף יד בעלי יכולת סלולרית, ומכשירים סלולריים עם יכולות של מחשבי כף יד. הגבול בין שני האחרונים הולך ומטשטש. 
נכון ל-2005, מחשבי כף היד המשוכללים תמכו ביכולות אלחוטיות בתקנים של WI-FI ושל Bluetooth בנוסף לתמיכה המובנית בתת-אדום. בנוסף, הם תמכו בכרטיסי זיכרון נשלפים (לרוב בתקן Secure Digital), והגיעו לנפחים גדולים של עד כמה GB. קיימים מחשבי כף יד עם אנטנה לקליטת GPS, שמסוגלים לאתר את המיקום של המכשיר על פני כדור הארץ באמצעות רשת הלוויינים, ואף להציג מפות רלוונטיות לשטח לניווט.
התפשטות הטלפונים הסלולרים החכמים דחקה אל מחוץ לשוק את מחשבי ה-PDA.